Pimmanawak idiay Gattaran, imetko tarigagay. Wen umuna a gundawayko nga idadar-ay iti Gumil Kombension. Addaak pay laeng idi iti high school ket inar-arapaapkon a makadakulap koma dagiti mamasirib a mannurat ti Bannawag. Ket nairana met a nagbakasion kami gapu iti semana santa, insapulak iti pamusposan a tumannawag iti tinawen a pasken.
Ala una pay laeng ti malem idi sumungadak, pinayapayannak ti maysa babai. Barbaro a rupa kanniak. Nabara ti panangpasangbayda toy numo. Inamadda ti nagan ko ta ti ammo da ket dati nakon a kameng da. Inyam-ammok ti bagik ket nabigbignak ti maysa a nakatugaw iti sango ti pagrehistuan. Ni gayam Jobert Pacnis, dati a kabaddungalan iti crossword ti Liwayway Magazine. Nakatugaw met ni Freddie Masuli, ni Joel Manuel a nakitkitak metten ti ladawanna iti blogna. Ni Apo Arthur Urata ket nakitkitak metten idi ubingak isu a kaslaman nagparang ti ladawan na ditoy lagip ko. Maysa nga announcer idi ti radio maipapan ti pangtalon a tartarawidwidan met ti Department of Agrarian Reform (DAR). Nalpasakon a nagrehistro ket kinuna ni Apo Urata a mabalinmin nga isimpa dagiti imet mi a bag.
Kabayatan iti panagpalpalla-ilang ko iti sirok ti kayo isu met ti isasangpet dagiti dadduma a delegado. Inayabannak ni kabsat Freddie ket dinamagna nu kayat ko kano ti agpamiembro iti Chapter ti Cagayan. Nagwennak. Nagpirmaak iti form. Idi mumalemen, nagsubliak idiay nairanta a quarter mi. Madamdama pay addan ti aglalaaw, simmamayen tay birtod ti basi kunkunak. Gangani tumapog ti alas nueve idi mangrugi ti programa a nairanta a kas pangiyam-ammo kadagiti delegado ken panangkorona kadagiti nangabak iti agduduma a pasalip a kas ti Rfaafil, Premio Andel, AMMA Foundation Literary Awards, Sta. Rafaella Literary Contest ken G. Tugade Foundation Literary Contest. Maysa kadagiti mangiturtorong ti programa ket ni Mrs. Lilibeth Barut Del Rosario, dati a Bise Mayor ti Lasam ken nagmestraak idiay San Lorenzo Ruiz Educational Institute ti high school. Madanunan ti panagiyam-ammo iti delegado, ni Apo Urata a kas Presidente ti Gumil Cagayan ti nadutokan. Dinak nalasin ken tay kaabayko a ni kabsat Marcelino Bareng, tubo iti Flora, Apayao ngem nangasawa iti taga-Abulog. Pasado alas dose idi malpas ti programa. Inawisnak ni 'tang Francis Villanueva a mapan agkape ngem kinaykayatkon iti nagidda.
Maikadua nga Aldaw
Nasapaak a nakari-ing, diak unay nakaturog ta alimbasagennak iti pudot, di mapay-udan ti puestomi tay agsarsarot nga elektrik fan. Nailibayak ngem apagbiit laeng. Inawisnak ni 'tang Francis, bise presidente ti Gumil Gattaran ken Tesorero ti Gumil Cagayan. Maysa pay a mangisursoro idiay Gattaran Central Elementary School. Napan kami simmapol iti pagdigosan ta addo kami unay iti siled a nagdagosan mi. Nagkidigos kami garud idiay Headquarter ti guardia ti pagadalan. Nangrugi ti umuna nga aldaw babaen iti panagsarita ni Dr. Charito de Francia, iti University of the Cordilleras, Baguio City maipapan iti panangdangay ti literatura ken teknolohia. Dinakamat na ti kasiaatan iti barbaro a teknolohia tapno mapalag-an, mapaalisto dagitoy ti biag ni mannurat. Insaruno da nga inlektiur ti panagsurat daniw da Apo Ben Pacris ken Apo Rey Duque. Sakbay a malpasda a nagdiskusion iti topiko ket simmangpet ni Dr. Aurelio Agcaoili, maysa nga Editor ti Weekly Inquirer ken agnaeden idiay Torrance, California.
Nangted met ti paset dagiti Gumil Baguio Benguet idi malpas ti pannangaldaw babaen ti drama da nu kasano a nabuangay ti gunglo da. Simmaruno a nagbitla ni Apo Agcaoili maipapan iti Exile in Diaspora, inramanna ti tema ti kombension ken nadalapos na met ti blogging, maysa a moderno a partuat tapno maipublikar ti aramid ni mannurat.
Simmaruno a naglektiur da Apo Fernando B. Sanchez ken kabsat Joel Manuel. Atiddog ngem adda ti napidot nga adal tapno maaramat iti panagsurat ti ababa a sarita.
Panagsurat met ti salaysay ti naudi sakbay a nangrabii kami a nilektiur da Apo Baldovino Ab. Valdez ken Apo Manuel Diaz. Nakasaritak met dagiti dramatista ti Gumil Baguio a kas kenni Maryjane Castro, kabsat na ti kabagian mi idiay Lasam.
Agalas otso y media, nagsubli kami tapno denggen ti panagsurat ti Ababa a Nobela ni Apo Dionisio Bulong, adda pay open forum nu kasano a maparangpaya ti essem dagiti agtutubo iti Literatura Ilokana. Isayangkat da (kano) iti kina-party list ti GUMIL.
Sakbay kami a nagsisina, naglektiur met ni Apo Prescillano Bermudez maipapan iti panagsurat ti Saribitniw (Sarita, Bitla, Daniw) a di mabalin nga unaen ti bitla wenno daniw ken vice versa ta mapukaw tay acronym na nu kua. Daydi pimmusay a Pelagio Alcantara kano iti nangtakkuat kadaytoy maysa a klase ti literatura.
Maikatlo nga Aldaw
Apaglawag pay laeng ket inawisnak ni 'Tang Francis a mapan mangan. Nasdaawak ta nagsapa la ketdi. Gayam nagawiden dagitay taga Gumil Baguio ket sakbay a pimmanaw ti bunggoy da ket nammigat da biit. Narasayen ti delegado mabilbilang iti ramay dagiti adda iti gymnasium. Adda pasalip ti panagsurat ti daniw para kadagiti agdadamo ken awan pay naipablaakna iti Bannawag ken mairaman pay dagitay saan a nakaipablaak iti nasursurok ngem maysa a daniw.
Imbilang ko ti bagik a kas agdadamo numampay idi 1998 ket nangabakak iti maikatlo a gungguna iti First Congressman Lara Award for Literature. Inyuman ko daytoy kenni Manang Dyuna Alcantara ti sektaria general iti Gumil Filipinas ket kinunana a mabalin pay iti sumalip.
Inisponsoran ti SPADE Foundation ti pasalip awan ti ispesipiko a tema ken adda pay dagiti bangbangolan a mannurat a kas Big Brother mi. Binnunutan. Napuntaak ni Apo Dionee a kas mangiwanwan kaniak. Binalakadannak nu ania ti mabalin ko a putaren a kas koma iti akem dagiti agtutubo iti Literatura. Panawen kanon tapno ipasa ti liderato dagiti nataengan kadagiti agtutubo. Nalaga iti panunot ko ti paulo a "Kibinendak Ama". Gistayan diak naipasa ta sabali ti nagsuratak. Kunak la ket nu iti yellow paper. Tay gayam intedda a papael nga adda ti bilang ken pirmana. Inyakar ko garud a dinardaras. Ket kalpasan iti maysa oras intignnagda ti desision. Diak ninamnama ket napagasatak ti maikatlo a puwesto. Nagun-od ni Kabsat Marcelino Bareng ti umuna a gungguna. Adda resultanna a dagos ti idadar-ay ko. Maysa a nakallallagip a pasamak.
Nakapulapol ko ni Manong Arnold Jose ket kunana ituloy ko latta kano ti agsurat. Nagpapirmaak pay iti libro nga inedit da a maysa kadagiti inabak ko. Ti libro a Sagumbi, Anaraar, Rfaafil a kolesion ti ababa a sarita, Readers Digest, Sirmata Magazine. Kasta met ni kabsat Joe Somera, sapay ta patuludannak tu iti grammar iluko book nga inkarina. Maysan tu a sarrukod ken kinkik iti idadaliasat.
Agyamannak met ken ni kabsat Joel Manuel, pinakamakamak iti nayon pakakumikoman na. Ni kabsat Freddie Masuli, nga uray idi damonak a makita ket nasingeden iti pannakilangen na. Ta uray idi agawidakon ket pinasambutannak iti sarita "Agsurat ka latta ha!".
Wen dakayo kakabsat ti silaw mi a kumarkarawa pay laeng iti bin-i a mapan mi met intukit. Ta bareng masurutan mi met ti desdes yu ket makigamulo kamin tu met a mangitag-ay maris ti langit ni Literatura Ilokana.
Agtultuloy koma latta ti panangiduron yu.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn